钦定古今图书集成/理学汇编/经籍典/第082卷 > 宋郑樵奥论 > 《论易取变易之义》
## 钦定古今图书集成/理学汇编/经籍典/第082卷 > 宋郑樵奥论 > 《论易取变易之义》

《易》之为道何道也？一阴一阳之谓道。阴阳之大者，莫
如日月，故圣人取日月二字而为《易》，而其义则取变
易之《易》也。孔颖达曰：“《易》一名而含三义。《易》者，变易也，
不易也，简易也。”孔取《易纬》之言以为疏，胡安定辩其
非曰：“《易》者专变易之义，盖变易之道，天人之理也。”程
伊川曰：“易，变易也，随时变易，以从道也。”二公有取于
变《易》之义，吾夫子已于《大传》而发明之矣。既曰“刚柔
相推而生变化”，又曰“一阖一辟谓之变”，又曰“刚柔相
推，变在其中矣”，又曰“变动不居，周流六虚，上下无常，
唯变是适。”《易》不可以形拘，不可以迹求，与阴阳相为
变化，消息无有终穷，故取日月之名，变易之义谓之
《易》。